Nariadenie Komisie (EHS) č. 1698/80
z 30. júna 1980,
ktorým sa doplňuje nariadenie (EHS) č. 797/80, upravujúce predbežné stanovenie vývozných odvodov a náhrad v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3330/74 z 19. decembra 1974 o spoločnej organizácií trhu s cukrom [1], naposledy zmenené a doplnené nariadením (EHS) č. 1396/78 [2], najmä na jeho článok 17 ods. 5 a článok 19 ods. 2 a 4,
keďže nariadenie Komisie (EHS) č. 797/80 z 31. marca 1980, ktorým sa upravuje predbežné stanovenie vývozných odvodov a náhrad v sektore cukru [3], stanovuje zvýšenie náhrad a zníženie vývozných odvodov v prípade licencií vydaných pred 1. júlom 1980, avšak používaných od tohto dátumu;
keďže v prípade vývozných odvodov, ktorých čiastka môže byť nižšia ako je čiastka príslušnej úpravy; keďže preto, aby sa predišlo nerovnomernému zaobchádzaniu s operátormi, je potrebné uvedené nariadenie doplniť a stanoviť, že rozdiel by mal byť považovaný za vývoznú náhradu, ktorá sa poskytne príslušnej strane namiesto účtovania vývozných odvodov;
keďže opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Článok 1 nariadenia (EHS) č. 797/80 sa mení a dopĺňa takto:
1. V prvom odseku sa slovné spojenie "na žiadosť príslušných strán", zrušuje.
2. Nasledujúci text sa vkladá do odseku 2 ako tretí pododsek:
"Ak je čiastka vývozného odvodu menšia ako čiastka úpravy, potom rozdiel medzi dvoma čiastkami sa považuje za vývoznú náhradu, ktorá má byť poskytnutá príslušnej strane. V takom prípade sa vývozný odvod nevypláca."
Článok 2
Toto nariadenie nadobudne účinnosť 1. júla 1980.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júna 1980